Det Økonomiske og Sociale Udvalgs udtalelse om "Kommissionens forslag til Europa-Parlamentets og Rådets forordning om statistik over jernbanetransport"

(2001/C 221/08)

Rådet for Den Europæiske Union besluttede den 21. marts 2001 under henvisning til EF-traktatens 285 at anmode om Det Økonomiske og Sociale Udvalgs udtalelse om det ovennævnte emne.

Det forberedende arbejde henvistes til ØSU's Sektion for Transport, Energi, Infrastruktur og Informationssamfundet, som udpegede John Donnelly til ordfører. Sektionen vedtog sin udtalelse den 8. maj 2001.

Det Økonomiske og Sociale Udvalg vedtog på sin 382. plenarforsamling af 30.-31. maj 2001, mødet den 30. maj 2001, følgende udtalelse med 112 stemmer for og 2 hverken for eller imod.

1. Indledning

1.1. Kommissionen har forelagt forslaget for at kunne bedømme virkningerne af fællesskabsforanstaltninger på jernbanetransportområdet og for at få et grundlag for at forberede nye foranstaltninger. Kommissionen finder det vigtigt at råde over statistiske data for hele Fællesskabet, som kan gøre det muligt at følge udviklingen i jernbanesektoren.

1.2. Der tænkes hermed navnlig på systematisk kortlægning af harmoniserede data vedrørende jernbanetrafikkens sikkerhed. Hidtil har sådanne data manglet i den statistiske information, der er til rådighed om jernbanetransport. Det skal denne forordning ændre.

1.3. I øvrigt er der siden 1980 blevet indsamlet statistiske data om jernbanetransport i henhold til direktiv 80/1177/EØF, men dette direktiv er behæftet med følgende mangler:

- det gælder kun for godstransport;

- det indeholder en liste over jernbaneforvaltninger, for hvilke der skal udarbejdes statistikker, men bl.a. som følge af adskillelsen inden for jernbanesektoren mellem infrastrukturforvaltere og jernbanevirksomheder er denne liste ikke længere aktuel;

- de udarbejdede statistikker er af ringe kvalitet;

- der er ingen bestemmelser om tilpasning af direktivet via en udvalgsprocedure.

På grund af disse mangler og fordi der ønskes en mere detaljeret regional opdeling af de statistiske data, så de fremtidige gods- og passagerstrømme i hele EU kan kortlægges region for region, er der stillet forslag om at erstatte direktiv 80/1177/EØF med det her foreliggende forordningsforslag.

1.4. Ud over de statistiske data, som medlemsstaterne indsamler i henhold til direktiv 80/1177/EØF(1), skal de i henhold til forordning (EØF) nr. 1108/70(2) årligt forelægge information om infrastrukturanvendelse og infrastrukturudgifter. Endelig indsamles der på frivillig basis også andre statistiske data om jernbanetransport. ØSU beder om, at man er særlig opmærksom på at sikre privatlivets fred i forbindelse med indsamlingen af de statistiske data.

1.5. Hvad formen angår har man valgt en forordning frem for et direktiv, fordi det er meningen, at den nye retsakt skal have direkte virkning uden først at skulle omsættes til national lovgivning. Naturligvis får de nationale myndigheder mulighed for ved udarbejdelsen af de krævede statistikker at anvende metoder, som tager hensyn til de forskellige forhold i medlemsstaterne. Der er i øvrigt også udarbejdet en statistikforordning vedrørende vejtransport, som trådte i kraft den 1. januar 1999 [forordning (EF) nr. 1172/98(3)].

1.6. ØSU finder det nødvendigt, at de indsamlede statistiske data vedrørende alle transportformer er sammenlignelige. Dette er så meget mere nødvendigt, som der indsamles (eller skal indsamles) statistiske data vedrørende alle transportformer.

2. Generelle bemærkninger

2.1. Forordningen omhandler et helt nyt sæt fællesskabsstatistikker over jernbanepassagertransport. I forvejen indsamles der data om godstransport i henhold til direktiv 80/1177/EØF. Under hensyntagen til "de metodologiske begrænsninger med hensyn til indsamling af jernbanepassagerdata" foreslår Kommissionen, at der indsamles en begrænset mængde statistiske data, og at der senere indføres supplerende statistikker.

Det forekommer ØSU noget mærkeligt, at Eurostat vil udvikle en metode på grundlag af frivilligt indgivne data for senere at lade krav om supplerende statistiske data indgå i forordningen.

2.2. Kommissionen konstaterer, at dataene vedrørende trafikstrømmene på jernbanenettet er af en sådan art, at de er sammenlignelige med de data, der for øjeblikket indsamles om vejtransport gennem de femårlige E-vej-tællinger, som koordineres af FN's Økonomiske Kommission for Europa (UNECE). Kommissionen fastslår endvidere, at den metode, der skal anvendes i forbindelse med indsamling af jernbanedata, adskiller sig fra den, der anvendes inden for andre transportformer. Det forekommer ikke ØSU at være noget problem.

2.3. Det fremgår af bilagene til forordningsforslaget, at medlemsstaterne såvel årligt som hvert kvartal skal indsamle og indsende statistiske data om passager- og godstransport, nemlig såvel præstationer som indikatorer. Det forekommer særdeles arbejdskrævende og vil derfor indebære højere omkostninger. Kommissionens forslag åbner ikke mulighed for i et antal år at yde medlemsstaterne et finansielt bidrag til delvis dækning af de forventede ekstraudgifter. ØSU finder, at der bør være mulighed for bidrag, navnlig fordi der i henhold til den tidligere omtalte forordning (EF) nr. 1172/98 ydes et finansielt bidrag fra Fællesskabet i de første tre år.

2.4. ØSU bemærker, at Kommissionens forslag - med rette - endnu ikke beskæftiger sig med den indsamling af data, som ansøgerlandene kommer til at iværksætte. Men man bør være opmærksom på, at ansøgerlandene på et tidligt tidspunkt må gøres bekendt med fremtidige forpligtelser.

2.5. Kommissionen anfører, at de i punkt 1.3 nævnte mangler var hovedårsagen til udarbejdelsen af forordningsforslaget, men at den indsamlede statistiske information også kan være af betydning for forskellige berørte parter i medlemsstaterne, idet

- der kommer til at foreligge information om jernbanetransportmarkedet,

- jernbanevirksomhederne på grundlag af denne information kan gennemføre benchmarking,

- informationen kan anvendes i forsøget på at finde finansieringsmuligheder til større projekter, da bankerne dermed får objektive oplysninger om projekternes levedygtighed.

2.6. ØSU henleder opmærksomheden på den rolle, som den teknologiske udvikling kan spille for indsamlingen af data. Således må Galileo-projektet via satellitsystemet kunne løse en del af problemerne med at indsamle statistiske data.

3. Særlige bemærkninger

3.1. ØSU kan acceptere de i forordningsforslagets artikel 2 nævnte undtagelser fra anvendelsesområdet, idet de er af underordnet betydning for jernbanemarkedet i Fællesskabet.

3.2. Kommissionen foreslår, at valget mellem detaljeret og forenklet indberetning skal foretages ved hjælp af den procedure, der er fastlagt i Rådets afgørelse af 28. juni 1999 (1999/468/EØF). Dette valg skal så være bindende for medlemsstaterne. ØSU kan tilslutte sig denne opfattelse, fordi den nødvendige fleksibilitet er sikret.

3.3. I forbindelse med klassifikation af gods har Kommissionen valgt den sædvanlige NST/R-inddeling og i forbindelse med farligt gods den i jernbanekredse gængse klassifikation, som findes i reglementet for international befordring af farligt gods med jernbane (RID). ØSU kan tilslutte sig dette.

3.4. ØSU tvivler stærkt på det hensigtsmæssige i, at Kommissionen foretager en evaluering efter tre års forløb. Erfaringerne med statistikker er tilstrækkelig begrundelse for denne tvivl. Efter ØSU's opfattelse ville det være mere nærliggende med en længere evalueringsperiode på f.eks. fem år, så meget mere som Kommissionen foreslår allerede efter tre år at forelægge Europa-Parlamentet og Rådet en rapport, der skal indeholde både en kvalitetsevaluering og en costbenefitanalyse af statistikkerne.

4. Resumé og konklusioner

4.1. Generelt kan ØSU tilslutte sig Kommissionens plan om at tilvejebringe et fyldestgørende statistisk grundlag for såvel person- som godstransport ad jernbane. Specielt er ØSU tilfreds med, at Kommissionen også har til hensigt at indsamle statistiske data vedrørende sikkerhed.

4.2. Ifølge forordningsforslaget skal de ekstra udgifter, der følger af indsamlingen af data, fuldt ud afholdes af medlemsstaterne. Det virker mærkeligt på baggrund af erfaringerne med en tilsvarende forordning om indsamling af statistiske data vedrørende vejtransport (forordning (EF) nr. 1172/98), hvor Fællesskabet stiller finansielle midler til rådighed for medlemsstaterne.

4.3. ØSU beder Kommissionen overveje først at evaluere forordningen efter fem og ikke som foreslået efter tre års forløb. Det er ikke realistisk at tro, at der allerede efter så kort tid kan fældes en velunderbygget dom over de indsamlede statistiske datas effektivitet og kvalitet og afgives en gennemarbejdet rapport til Europa-Parlamentet og Rådet.

4.4. ØSU anbefaler, at man benytter alle teknologiske muligheder i forbindelse med indsamlingen af statistiske data. Der sigtes hermed navnlig til de muligheder, der ligger i satellitkommunikation. Desuden er det særdeles vigtigt, at de kommende medlemsstater og Schweiz orienteres om fremtidige forpligtelser, så de statistiske datas sammenlignelighed kan forbedres.

Bruxelles, den 30. maj 2001.

Göke Frerichs

Formand for

Det Økonomiske og Sociale Udvalg

(1) EFT L 350 af 23.12.1980, s. 23-40; ØSU's udtalelse i EFT C 300 af 18.11.1980, s. 3.

(2) EFT L 130 af 15.6.1970, s. 4-14; ØSU's udtalelse i EFT C 48 af 16.4.1969, s. 1.

(3) EFT L 163 af 6.6.1998, s. 1-12; ØSU's udtalelse i EFT C 95 af 30.3.1998, s. 33.